Níutíu eru látnir eftir árásirnar við Hamid Karzai alþjóðaflugvöllinn í Kabúl í gær. Forseti Bandaríkjanna segist aldrei munu fyrirgefa né gleyma þeim sem stóðu að baki árásinni.
Bandaríkjastjórn mun hvorki gleyma né fyrirgefa þeim sem stóðu að baki árásinni fyrir utan Hamid Karzai Alþjóðaflugvöllinn í Kabúl í Afganistan í gær. Forsetinn Joe Biden segir að þeir verði leitaðir uppi og látnir gjalda fyrir verknaðinn.
To those who carried out this attack, as well as anyone who wishes America harm know this: We will not forgive. We will not forget. We will hunt you down and make you pay.
sagði Joe Biden, Bandaríkjaforseti á blaðamannafundi sínum í Hvíta húsinu í gær. Biden sagði atburði gærdagsins, þegar tveir vígamenn sprengdu sig í loft upp með þeim afleiðingum að um níutíu létust og yfir hundrað og fimmtíu særðust, engu breyta hvað varðar brottflutning frá Kabúl á vegum bandarískra stjórnvalda.
Bandaríkjamenn ætla að ljúka rýmingu 31. ágúst og sagði Biden að þótt milljónir Afgana hefðu hug á að komast úr landi væri ljóst að Bandaríkjamenn gætu ekki hjálpað þeim öllum.
Bretar eru á lokametrunum hvað varðar brottflutning á þeirra vegum. Varnarmálaráðherrann Ben Wallace segir að um þúsund manns verði flutt frá landinu í átta eða níu flugferðum. Allir þeir sem fluttir verða hafa nú þegar fengið heimild til flutnings en um þúsund afganir sem höfðu fengið vilyrði frá breskum stjórnvöldum verða eftir í Afganistan. Sömu sögu má segja um allt að 150 breska ríkisborgara sem sumir hverjir hafa tilkynnt stjórnvöldum að þeir vilji verða eftir.
Þá tilkynntu sænsk stjórnvöld í morgun að fleiri yrðu ekki fluttir frá Kabúl í Afganistan á þeirra vegum. Ann Linde, utanríkisráðherra Svía, segir að aðstæður á Hamid Karzai flugvellinum í Kabúl séu bæði erfiðar og hættulegar
Níutíu eru látnir eftir árásirnar við Hamid Karzai alþjóðaflugvöllinn í Kabúl í gær. Forseti Bandaríkjanna segist aldrei munu fyrirgefa né gleyma þeim sem stóðu að baki árásinni.